*Tämä artikkeli käsittelee Afganistanin kaupunkia. Ukrainan kaupunkia käsittelee artikkeli H’ust.*

  

  

  

  

  

  

  

  

  

  

  

  

  

  

  

  

  

**Khust** tai **Khost** on kaupunki Afganistanin Khustin maakunnassa lähellä Pakistanin vastaista rajaa. Sen asukasluku oli Yk:n arvion mukaan 88 403–106 083.

Maantiede
---------

Khust sijaitsee Afganistanin Khustin maakunnassa lähellä Afganistanin Pakistanin vastaista rajaa. Pakistanin puolella rajaa sijaitsee Waziristan. Khustista pohjoiseen kohoavat Spin Ghar- eli Safid Kuh-vuoret. Vuorilta virtaa Kurramjoen sivujoki Kaitu. Kurram virtaa edelleen kohti Indusjokea idässä. Paikkakunnalla kasvaa lähiseudulle harvinaisia metsiä.

Historia
--------

Historiallisesti Khust-nimisiä paikkoja tunnetaan eri puolilta Afganistania. Nimi on johdettu ilmeisesti sanskritin sanasta *suvāstu*, joka tarkoittaa vapaasti kääntäen "hyvää paikkaa". Samasta juuresta on johdettu myös Swat. Khust-nimisiä paikkoja on historiallisissa lähteissä Afganistanin pohjoisosissa.

Khust tunnettiin aikanaan hyvin konservatiivisena seutuna. Vuonna 1924 Khustissa puhkesi alueen Mangal-paštujen kapina kuningas Aman Allahin uudistuksia vastaan. Aman Allahin joukkojen onnistui tukahduttaa kapinointi tammikuuhun 1925 mennessä.

Afganistanin sodan aikana alueella käytiin kiivaita taisteluja. Kaupunki itsessään tunnettiin lempinimellä pikku-Moskova, koska monet Afganistanin kommunistihallinnon jäsenistä olivat kotoisin paikkakunnalta. Hallinnon vastaiset alkoivat piirittää Khustia vuonna 1986 ja sitä jouduttiin huoltamaan ilmateitse. Kaupunki kukistui maaliskuussa 1991 sen puolustajien antauduttua Džalal al-Din Haqqanin joukoille.

Talibanin joukot valtasivat Khustin syyskuussa 1996 ja hieman myöhemmin kukistuivat myös Kabul ja Jalalabad. Taliban syöstiin vallasta Yhdysvaltojen hyökättyä maahan, mutta talibanin kukistumista seurasi eri heimopäälikköjen yhteenotot. Sittemmin taliban ja Isis ovat tehneet kaupungissa pommi-iskuja.

Väestö
------

Khustin yliopiston henkilökuntaa ja oppilaita.
Yhdistyneiden kansakuntien asuinyhdyskuntaohjelman arvio Khustin asukasluvusta oli vuonna 2014–2015 alemman arvion mukaan 88 403 ja ylemmän arvion mukaan 106 083. Alueen asukkaat ovat pääasiassa paštuja. Alueella on useita eri heimoja. Monilla heimoista on yhteyksiä Waziristanin pohjoisosiin Pakistanin puolella.

Kaupungissa sijaitsee Khustin yliopisto.

Lähteet
-------

1. 1 2  Andrei Sergejeff: *Afganistanin historia - Silkkitietä kulttuurien risteykseen*, s. 223. Gaudeamus Helsinki University Press, 2011. ISBN 978-952-495-219-4.
2. 1 2 3  Khost Provincial Overview Naval Postgraduate School. Viitattu 23.11.2020. (englanniksi)
3. 1 2 3 4 5  Ludwig W. Adamec: *Historical Dictionary of Afghanistan*, s. 221-223. Kolmas painos. The Scarecrow Press, 2003. ISBN 0 8108 4852 X. (englanniksi)
4. 1 2 3 4  C. E. Bosworth, E. van Donzel, B. Lewis ja Ch. Pellat: *Encyclopaedia of Islam, Volume V (Khe-Mahi)*, s. 36-37. Brill, 1998. ISBN 9789004078192. (englanniksi)
5. ↑  Afghanistan: At least 17 killed in Khost mosque blast *BBC News*. BBC. Viitattu 23.11.2020. (englanniksi)
6. ↑  Afghanistan war: At least 13 dead in Khost bombing *BBC News*. BBC. Viitattu 23.11.2020. (englanniksi)
7. ↑  State of Afghan cities 2015 (pdf) (s. 12) Yhdistyneiden kansakuntien asuinyhdyskuntaohjelma. Viitattu 23.11.2020. (englanniksi)